Plaasaanvalle: Platform gestig om slagoffers te ondersteunArgieffoto: Lorraine Claasen Solidariteit Helpende Hand se Limpopo-streek sê hy het ŉ leemte raakgesien om slagoffers van plaasaanvalle by te staan. “Dit ly geen twyfel nie dat ons land se boere in die nood is en alle moontlike hulp nodig het. Die Nagtegaal-tak is gestig om juis hier van hulp te wees,” het Renita Prinsloo, die takvoorsitter van die Naboomspruit Nagtegale, in ŉ verklaring gesê. Helpende Hand, tesame met DLU-Potgietersrus, het die inisiatief geneem om vroue uit boereverenigings en gemeenskappe te nooi om juis diensbaar op hierdie gebied te wees en as’t ware Nagtegale binne hul regstreekse gemeenskap te wees. Die doel van die Nagtegale is om die druk op reaksiespanne te verlig sodat hulle hul aandag kan wy aan toneelbewaring en die agtervolging van verdagtes. Die tak se vroue sal deurlopend opleiding ontvang om hulle behoorlik toe te rus om slagoffers by te staan en te ondersteun. Deur gekoördineerde ondersteuning sal seker gemaak word dat daar met alle sleutelrolspelers oor veiligheid en nooddienste geskakel word. Die tak sal ook bystand verleen tydens die afneem van verklarings en wanneer mediese ondersoeke gedoen word. Volgens Prinsloo sal die tak die slagoffers bystaan in soveel moontlike aspekte spruitend uit die nagevolge van ŉ aanval. “Ons wil die boere help om deur hierdie moeilike tyd te kom. Ons sal ook betrokke wees by die organisering van die opruiming van die toneel en skoonmaak van die huis ná die aanval. Die tak sal ook hofverrigtinge bywoon om die boere te ondersteun.” Helpende Hand stig tans takke binne die Waterberg-gebied, waarna steun aan die noorde van Limpopo beoog word.